b"\n_START_ARTICLE_\nBatalla de Nicea\n_START_SECTION_\nAntecedents\n_START_PARAGRAPH_\nQuan l'emperador Pertinax va ser assassinat per la Gu\xc3\xa0rdia Pretoriana, aquests van organitzar una subhasta pel tron que va ser guanyada per Didi Juli\xc3\xa0, si b\xc3\xa9 el tron tenia tres altres pretendents, Septimi Sever, Pescenni N\xc3\xadger (el governador de S\xc3\xadria) i Clodi Alb\xc3\xad, (governador de Brit\xc3\xa0nia)._NEWLINE_Sever va marxar cap a Roma on va obtenir el suport dels pretorians i altres antics aliats de Didi, qui va acabar decapitat. Despr\xc3\xa9s va aliar-se amb Alb\xc3\xad i va continuar la seva marxa contra Pescenni. El seu general, Tiberi Claudi C\xc3\xa0ndid, havia aconseguit travessar el B\xc3\xb2sfor malgrat l'oposici\xc3\xb3 d'Emili\xc3\xa0 Asel\xc2\xb7le, a qui va derrotar i donar mort a la Batalla de C\xc3\xadzic. El mateix N\xc3\xadger es vei\xc3\xa9 assetjat a Bizanci, per\xc3\xb2 el seu ex\xc3\xa8rcit aconsegu\xc3\xad retirar-se i refugiar-se a Nicea, ciutat que li era fidel. _NEWLINE_Per la seva banda, Nicom\xc3\xa8dia, ciutat rival de Nicea, s'ali\xc3\xa0 amb Sever, obrint les portes a l'avantguarda de C\xc3\xa0ndid.\n_START_SECTION_\nLa Batalla\n_START_PARAGRAPH_\nUn cop reunides les tropes, C\xc3\xa0ndid va marxar cap a Nicea al llarg d'un cam\xc3\xad que corria al voltant del llac Asc\xc3\xa0nia. N\xc3\xadger havia disposat alguns arquers en barques i aquests, des del llac, atacaven l'avan\xc3\xa7 de C\xc3\xa0ndid, qui finalment va disposar els seus homes en formaci\xc3\xb3 en un lloc elevat per oferir batalla. _NEWLINE_N\xc3\xadger va apar\xc3\xa8ixer llavors en el camp de batalla, animant als seus homes que aviat prengueren avantatge, per\xc3\xb2 C\xc3\xa0ndid va reaccionar i va reagrupar els seus homes, alguns dels quals ja fugien, sota la seva ins\xc3\xadgnia. El contraatac va reixir i N\xc3\xadger fou derrotat, nom\xc3\xa9s salvant-se d'una desfeta total gr\xc3\xa0cies al fet que va caure la nit. _NEWLINE_Part del seu ex\xc3\xa8rcit es va retirar a Arm\xc3\xa8nia, mentre N\xc3\xadger abandonava l'\xc3\x80sia menor i es retirava a Issos per lluitar la seva darrera batalla."